Дуней псор щыгъуазэщ
КИФЩI-м и инвестицэ проект нэхъ ин дыдэр — ерыскъы, щэкI промышленностым папщIэ полиэтилентерефталату (ПЭТФ) тонн 486-рэ илъэсым къыщыщIагъэкIыну заводым тещIыхьар Май районым зэрыщагъэзащIэр щIыпIэ куэдым хэIущIыIу щы- хъуащ.
— Абы дуней псор щыгъуазэщ. Мы проетым яужь щихьэм, и мыхьэнэр къыдгурыIуэри, дыхэтыну мурад тщIащ икIи дыхущIегъуэжакъым. Ар гъэзэщIэным ди къарур хузэщIэдгъэуIуэну дыхьэзырщ, — къыхагъэщащ проектым и дэрэгъу хамэ къэрал компание лъэрызехьэхэм я лIыкIуэхэм.
А Iуэхум жыджэру щIадзащ. Транспорт, инженер, коммунальнэ IэнатIэхэм я псэуалъэхэр еужьэрэкIыу яухуэ. «Къэббалъкъинвестстройком» подряд организацэм и инженер нэхъыщхьэ Этезов Руслан къызэрыджиIамкIэ, предприятэщIэмрэ поселкэмрэ я зэIузэпэщыныгъэр объекти 8-м къызэрагъэпэщынущ. Апхуэдэщ псы гъэкъэбзапIэ зэхуэщIахэр, псы къыхэшыпIитIыр, автомобиль гъуэгур, фIей щIэжыпIэхэр.
— IэнатIэм папщIэ псы къыщIэшыпIэу 5, цIыхухэм щхьэкIэ 3 дубрууащ, псы хъумапIэхэмрэ насос станцхэмрэ дгъэуващ. Ахэр процент 90-кIэ лэжьыгъэм хуэхьэзырщ, — къигъэлъэгъуащ Этезов Руслан. — Автомобиль гъуэгуу километри 8 доухуэ. Абы и процент 70-р и кIэм нэдгъэсащ: мывэ-пшахъуэ зэхэлъхэмкIэ зэтес тщIауэ, асфальт зэрытетлъхьэнум худогъэхьэзыр. Токышхуэ зрикIуэну кIапсэхэр зэрашэщIыну пкъо пщыкIуз догъэув, иджырей трансформатор подстанц нэхъыфI дыдэм хуэдэ гъэмахуэм къытхуэкIуэнущ. Километр ныкъуэм фIей щIэжыпIищ щыдоукъуэдий. Метрих зи кууагъ щIэж зэхуэхьэсыпIэ завод пщIантIэм щытщIынущ, давленэшхуэм тещIыхьа газ кIуапIэу километри 8 дыухуэнущ.
Инженер нэхъыщхьэм къызэригъэлъэгъуамкIэ, инфраструктурэм пыщIа лэжьыгъэхэр мы гъэм и фокIадэ мазэм яухыну я мурадщ.
— Къалэн нэхъыщхьэу къытщащIар мы щIыпIэм щыпсэухэр IэнатIэкIэ къызэгъэпэщынырт. Октябрьскэ къуажэм къыщыхатхыкIащ экскаваторщикыу, сварщикыу, трактористу, нэгъуэщI IэщIагъэхэмкIэ ди деж щылэжьэну хуейхэр. Абыхэм къадэкIуэу, Май къалэм, Курскэ къутырым, Прохладнэ районым, республикэм и адрей куейхэм щыщхэри къэтщтауэ, автобуситIкIэ къыдошэ, зэбгрыдошыж, къэнэну хуейхэм папщIэ цIыху 60-70-м тещIыхьа псэупIэ щыIэщ, зыгъэпскIыпIэрэ шхапIэрэ дыухуащ. Псори пщIэншэу догъашхэ, — къыхигъэщащ Этезов Руслан.
Мы заводым Май районым зригъэужьынущ. Ухуэныгъэр зэрекIуэкIым хамэ къэрал щыщхэри кIэлъоплъ. ЗэфIагъэкI лэжьыгъэм елъытауэ, сом 500-м щегъэжьауэ 1200-м нэс махуэм къахь.
Предприятэм и теплъэр зыхуэдэнур мы зэкIэ къыхэщхьэхукI къудейщ. Езы заводыр ухуэным мэкъуауэгъуэм и 1-м щIадзэну я мурадщи, псоми ящIэн ягъуэтынущ.
Май муниципальнэ районым
и щIыпIэ администрацэм
и пресс-IуэхущIапIэ.
